# 句法學

**句法學**（粵拼：geoi3 faat3 hok6；英文：Syntax ）係語言學其中一個最重要嘅分科，專門研究語句嘅結構同規律。語句嘅基本組成部分係詞語，而語言實會有一啲法則，指定詞語可以點樣組合埋一齊形成語句，當中「將啲基本意思單位組合埋一齊」係好重要嘅特質，係非語言嘅通訊系統通常都冇嘅。

句法學會研究語句當中嘅詞語次序、唔同詞語喺構詞上要點互相配合，仲有係主語、謂語等嘅句子元素彼此之間有咩關係。除此之外，句法學唔單止會關注詞語望落點排列，仲會深入探討更深層次、更抽象嘅現象：**句法學家**亦成日研究人腦點樣將句子嘅唔同元素砌埋一齊，當中生成句法呢套理論框架，就將句子構成嘅過程當係人腦由細元件（個別詞語）分層噉砌出更大嘅元件（短語至成句句子）。

除咗喺理論上有價值，句法學仲有實用價值：例如生成句法等理論嘅分析，好興將句子當係分層結構噉睇；要教人工智能處理語言嗰陣時，呢種分析法亦可以攞嚟教 AI 分析句子。

## 學科定位

句法學係語言學下嘅學科，專門研究句子，尤其係講到詞語點樣組合埋一齊形成句子。响 2024 年，不列顛百科全書係噉嚟形容**句法**嘅：

>  **句法**係講緊句子、子句以及短語入面點樣編排詞語，亦會研究句子嘅組成以及句子啲組成部份之間嘅關係。
>
>

當中**組合**係一個重要關鍵詞。例如想像紅綠燈，紅綠燈都係表達緊意思—紅燈表達**停車**、黃燈表示**就行得**而綠燈就表示**行得喇**，但係呢啲符號並冇話以唔同方式組合埋一齊，意思會唔同咗，所以「紅綠燈話」唔算係一隻語言，其中一個重要理由就係呢套通訊系統爭咗句法。

句法學係語言學其中一個最重要嘅領域。語言本質上就係要表達意思嘅。想像以下呢幾句粵語語句：

1. 明仔鍾意食叉燒包。
2. 明仔鍾意食擔擔麵。
3. 叉燒包鍾意食明仔。
4. 叉燒包食明仔鍾意。

句一同句二都合乎粵語文法，雖然佢哋係咪合乎現實，有得拗，例如可能明仔實際上唔鍾意食擔擔麵。句三同句四噉嘅語句，聽起上嚟就似係講者扻親個頭，搞到腦部處理語言嘅能力出咗問題：句三用咗嘅詞語同句一完全一樣，但係詞語排列方式唔同咗，意思就起咗大變化；句四就連基本文法都唔合乎，違反晒粵語嘅正常詞語次序法則，以粵語做母語嘅人根本唔明佢講緊乜。

（設計對白）
大臣：皇后陛下，啲平民窮到連麵包都冇得食喇！
如果瑪麗皇后清醒正常：噉呀？畀啲平民食蛋糕囉。
如果瑪麗皇后扻親個頭：噉呀？畀啲蛋糕食平民囉。

由上述例子睇得出，喺一隻自然語言入面，同樣嘅詞語用唔同方法**組合**，會強烈影響意思能唔能夠正確傳達。用技術化啲嘅詞彙講，即係話：

> 一段表達式嘅意思，係**佢啲組成部份**以及**呢啲組成部份之間嘅句法編組方式**嘅函數（複合原理）。
>
>

只認識詞語，唔能夠正確噉理解語言。而事實亦都表明，教 AI 處理語言嗰陣設計者一定要用句法知識，先至可以教 AI 畀出正確嘅句子。因此語言學研究者可以得出一個結論：句法學有必要存在，做語言學嘅一個學科。

### 語句概念

喺廿一世紀初嘅語言學上，句子，或者叫語句，可以大致界定做「有最少一隻詞語、能夠表達一個完整諗法」嘅語言單位，會描述一件事件。

**句子**呢個概念成日畀人攞嚟同詞語或者形態素比較。一種講法可以噉想像：句子同形態素最大分別在於，一句句子嘅意思可以由組成佢嘅部份（形態素）推斷出嚟，但係形態素就**唔得**。好似以下嘅例子（呢度講緊語音上嘅詞語，唔諗文字住）。

* 假想有一個以英文（或者是但一隻非粵語嘅語言）做母語嘅人，佢完全唔識粵語，從來未聽過粵拼 faa1（漢字**花**）呢隻形態素，佢唔會有能力淨係靠聽 f 或者 aa 等嘅音素估得出嗰嚿形態素係咩意思，最多就係靠撞。
* 又假想有個人，佢係以粵語做母語嘅，佢除咗粵語之外咩語言都唔識。依家佢要學德文，啱啱學識 **Ich**（**我**）、**esse**（動詞指**食**）同埋 **Käse**（名詞指芝士）呢幾隻生詞，噉依家問佢 **Ich esse den Käse** 呢句德文句子係乜嘢意思——佢好大機會能夠正確噉估到，句嘢嘅意思係**我食指定咗嗰件芝士**噉解。

由上述例子可見：音素組成形態素，而詞語（一隻詞語有最少一嚿形態素）組成句子；組成一嚿形態素嘅音素，唔能夠提供「嚿形態素係乜嘢意思」嘅資訊，而組成一句句子嘅形態素同詞語，就**能夠**提供「句嘢係乜嘢意思」嘅資訊。

詞語同句子嘅呢樣分別，造成兩者喺其他方面有重要差異：一隻語言啲形態素意思係乜，只有得死記（想像啲人背生詞），所以是但搵一隻主流語言，隻語言有嘅形態素數量梗會係有限嘅；相比之下，一個人只要夠熟悉一隻語言，就能夠齋靠文法知識同詞語，判斷一句未見過嘅句子係乜嘢意思，唔需要死背隻語言有嘅可能句子，頂攏可能要記邊啲句子比較常見，噉就表示一隻語言可以有無限咁多句可能嘅句子。

## 句法分析

分析未知嘅句法，語言學家成日都要做：喺廿一世紀初，語言學家估計世上有約莫 7,000 隻語言咁多，當中大部份都未有文獻詳細描述，噉就表示好多語言學家都要探索未知嘅句法。除此之外，就算係好似粵語、英文同葡文等語言學家詳盡分析咗嘅語言，佢哋都會演變，表示語言學家有必要定時定候去 update 佢哋對呢啲語言嘅知識。

有語言學家指，句法分析個過程就好似科學方法噉：句法分析都係首先要提出假說，跟住搵數據測試假說，從而磨練理論。依個過程通常始於觀察：語言學家會睇吓目標語言啲句子係點，然後提出「依隻語言嘅句法規則，我估係噉噉噉」嘅諗法（預想法則），手上有咗預想法則，佢哋就會去搜集目標語言嘅句子返嚟，睇吓啲句子係咪冚唪唥都合符預想法則。唔合符嘅話條法則就要改，改到啲預想法則完美合符數據為止。

### 分析例子

簡化講，主語係做出動詞（**食嘢**）嗰方，而賓語係承受動詞嘅動作（**被食**）嗰方。

想像家陣要分析廿一世紀初嘅英文。句法研究者首先提出一套諗法，

>  預想法則：
>
>
>
> 1. 英文嘅語句，永遠都係主語行先、然後到動詞、賓語擺尾嘅。
>
>
>

佢搵到大量嘅句子，係以英文做母語嘅人會自然噉用，而且符合佢條預想法則嘅：

|  |  |  |  |  |
| --- | --- | --- | --- | --- |
| I | enjoy | the | performance | . |
| 主 | 動 | 賓 |
| 我 | 鍾意 / 享受 | 嗰（場） | 表演 |

|  |  |  |  |  |  |
| --- | --- | --- | --- | --- | --- |
| A-ming | has | eaten | the | hamburger | . |
| 主 | 動 | 賓 |
| 阿明 | 食咗 | 嗰（個） | 漢堡包 |

|  |  |  |  |  |  |
| --- | --- | --- | --- | --- | --- |
| He | is | reading | the | book | . |
| 主 | 動 | 賓 |
| 佢（男性） | 閱讀緊 | 嗰（本） | 書 |

不過，佢一遇到英文嗰啲祈使句，條法則就出事：

|  |  |  |  |
| --- | --- | --- | --- |
| Wash | the | dishes | ! |
| 動 | 賓 |
| 洗 | 嗰（啲） | 碟 |

句嘢譯做粵語可作**洗咗啲碟佢！**。上述句嘢顯然並非「主語行先、然後到動詞、賓語擺尾」噉嘅款。有見及此，句法研究者就改吓佢嘅法則，例如可能變成：

>  預想法則 V2.0：
>
>
>
> 1. 英文嘅語句除非另外講明，一定係主語行先、然後到動詞、賓語擺尾嘅。
> 2. 英文祈使句，係動詞行先、然後先至到賓語嘅。
>
>
>

手上有咗呢套新諗法，句法研究者就會繼續去搵更多英文語句返嚟，用呢啲語句驗證佢套諗法。如是者佢一直搵一直驗證，磨練佢嘅理論，目標係要搵到一套法則，做到完美描述英文句法。

## 語句結構

### 詞性

| 粵語詞典範例 |
| --- |
| **語音**：Faa1（粵拼） / **漢字**：花 **意思**：名詞，指開花植物嘅生殖用構造，出晒名顏色鮮艷。 **例句**：你哋睇吓！成個公園啲花開晒！

| 花嘅圖例 |
| --- |
|

|  |
| --- |
| 圖入面嘅係木棉花。 |
| 圖入面嘅係木棉花。  |

 |

 |

一種常見嘅睇法係，語句嘅基本單位唔係詞語，而係詞語嘅**類型**。想像以下呢句粵語句子：

「我食咗叉燒包。」
如果將句嘢入面嘅**叉燒包**換做（例如）**三文魚**、**私家車**或者**阿明**等嘅詞語，句嘢依然會係啱文法嘅，縱使**我食咗私家車**呢句嘢喺意思上好怪異。相比之下，**咗**淨係可以黐落動詞嘅尾，如果將**食**換做**三文魚**變成**三文魚咗**，句嘢就會唔啱文法。由此可見，攞住一句句子，搵其中一隻詞語（X）嚟睇，都梗會响同一隻語言入便搵到一大拃詞語，就算將呢啲詞語是但一個代入去 X 個位度，句句子都仲會係啱文法嘅，同時唔同 X 屬同一類別嘅詞如果換入去 X 個位，句嘢就會唔啱文法。

於是乎，語言研究上就有咗詞性嘅概念：隨便搵一隻語言，隻語言有嘅詞語數量閒閒哋數以萬計，但係呢啲數以萬計嘅詞語，可以按佢哋**喺句子入便扮演乜嘢角色**分類做名詞、動詞同形容詞等數量少嘅幾個類別，而每個詞性亦有得再細分，例如名詞就可以分做可數名詞同不可數名詞；語句最基本嘅組成單位係詞性類別而非詞，即係話

「我食咗叉燒包。」
「我做咗家務。」
「我上咗粵維。」
呢幾句嘢喺句法上「相同」，冚唪唥都可以抽象化噉當係 {[名詞]-[動詞]-咗-[名詞]} 嘅形式。而噉亦表示，每一個詞都有至少三個特性：音系（簡化講係點發音）、意思同埋句法角色——喺廿一世紀，一本詞典要講解詞嗰陣，實會提及呢三樣資訊。

詞性可以分做兩大種，開放詞類同封閉詞類：開放詞性係指容易有新詞嘅詞性，而封閉詞性就係指唔易有新詞嘅詞性，例如名詞、動詞同形容詞就係開放詞性，成日都有新詞，而相比之下冠詞同代名詞就被指係封閉詞性，難有新詞出現。封閉詞類比較傾向係喺文法上有重要功能嘅。

### 句法成份

成份係語句嘅「組成單位」。如果將一嚿成份換做一隻屬相同詞性嘅詞，意思可能會變，但句嘢依然會啱文法。想像以下呢段英文：

|  |  |
| --- | --- |
| Tasty | pie |
| 好食嘅 | 批 |

呢段嘢可以被 **pie** 取代，句嘢依然啱文法；佢前面可以黐多一個形容詞，變做例如 **cheap tasty pie**（**又平又好食嘅批**）；而且佢加起數詞上嚟好似一般嘅名詞噉——可以變做例如 **two tasty pies**（**兩個好食嘅批**）。由此可見，呢段嘢雖然唔係一個單一名詞，但係句法特性上似十足一個典型嘅名詞，可以想像成係呢段嘢由**批**（名詞）嗰度「繼承」咗句法特性。語言學家睇咗好多隻語言嘅語句，都留意到同樣嘅情況：當幾個細成份拼埋一齊做一個大成份嗰陣，通常都梗會有其中一個細成份負責將自己嘅句法特性「傳遞」畀大成份，呢個細成份就係所謂嘅頭 ——用返上面個例子，**pie** 就係 **tasty pie** 嘅頭。

#### 結合

用生成文法觀點睇，可以想像攞住兩嚿句法成份（**tasty** 同 **pie**）再將佢哋結合埋一齊創造出一嚿新嘅句法成份，而組成佢嘅成份當中有一嚿會做頭或者包含個頭，噉嘅結合過程可以重複若干次，產生好似以下噉嘅物體：

|  |  |  |  |
| --- | --- | --- | --- |
| Big | hot | tasty | pie |
| 大嘅 | 熱嘅 | 好食嘅 | 批 |

一句短語可以界定為「有頭嘅句法成份」，而 **XX 短語**就係指句法行為上似 XX 嘅短語，例如名詞短語（NP）就係指**好食嘅批**噉行為似單一名詞嘅短語（就算畀一個單一名詞取代，句嘢依然啱文法）。即係話按呢種觀點，一句語句有一個**分層式**嘅構造，好似以下嘅樹狀圖噉：

例子解釋：**The**（決定詞 Det）同 **ball**（名詞 N）結合，組成一個名詞短語（NP），而呢個短語跟住就同 **hit**（動詞 V）結合組成一個動詞短語（VP），而呢個動詞短語最後同 **John**（名詞）結合，組成一句語句（S）。用 Python 程式語言會用嘅分析樹嚟表達嘅話，上面句例句可以表達成

`(**S** (**NP** John) (**VP** (**V** hit) (**NP** (**DT** the) (**NN** ball))))`
噉款。

### 配合構詞

要思考句法成份可以點組合或者點郁，必然要講詞語。講詞就會涉及構詞。事實表明，某啲構詞特徵同時亦係句法特徵，因為呢啲構詞特徵係咪要出現，取決於隻詞嘅句法角色，或者取决於佢身邊啲詞嘅特性。

#### 變格

文法格係一種好多語言都有嘅文法範疇，係句法嘅重要一部份。講一隻詞屬於乜嘢文法格，可以想像成係講隻詞「喺句子入便扮演咩角色」。例如英文就有文法格呢樣嘢，想像以下嘅句子

|  |  |  |  |  |
| --- | --- | --- | --- | --- |
| He | loves | the | dog | . |
| 佢（男性） | 愛 | （指定） | 狗 |

|  |  |  |  |  |
| --- | --- | --- | --- | --- |
| The | dog | loves | him | . |
| （指定） | 狗 | 愛 | 佢（男性） |

喺句 1 裡便，**He**（**男性佢**）係愛嗰一方，係句子嘅主語，而句 2 裡便嘅 **him**（**男性佢**）係被愛嗰一方，係句子嘅賓語。即係話英文裡便**男性佢**呢隻詞要視乎佢「做緊句子主語定係賓語」而變樣——做主語嗰陣要變做 **he** 而做賓語嗰陣就要變做 **him** 。英文嘅文法格系統相對簡單，好多歐洲語言有更複雜嘅文法格系統，例子可以睇吓德文等英文以外嘅日耳曼語言，或者係斯拉夫語言（成員包括捷克話、烏克蘭話同埋俄羅斯話等）呀噉。

喺廿一世紀初，句法理論最低限度都要考慮埋文法格，先至有可能解釋得到句法現象。最基本上，文法格可以想像成係「某啲詞（例如動詞或者介詞等）會分配嘅嘢」——即係例如想像上便講**佢**同**狗**嘅例句，表示**愛**嗰一隻動詞可以想像成係格嘅分配者。

#### 一致

一致係好多語言都有嘅文法特徵，指某啲詞要變樣，「就住另一隻同佢相連嘅詞」。歐洲語言多數有一致文法規則。用法文做例子，法文（同好多歐洲語言一樣）要求主語同佢掕住嘅動詞要一致，好似係動詞 **manger**（**食**噉解）噉，簡化講嘅話：

| 如果主語係... | manger 要變做... | 例句 |
| --- | --- | --- |
| **Je**（**我**；第一身單數） | **mange** | **Je mange...**（**我食...**） |
| **Tu**（**你**；第二身單數） | **manges** | **Tu manges...** （**你食...**） |
| **Il/elle**（**佢**；第三身單數） | **mange** | **Il mange / elle mange...** （**佢食...**） |

對於一致呢種文法現象，一種睇法係以下噉嘅：一個帶有語義上唔重要嘅特徵嘅元素，必須要有返個語義上重要嘅單位（例如**我**同**你**呀噉）嚟對應，而且兩者喺某啲文法特徵上要配合，句嘢先會係文法正確嘅。例如上面法文例子嘅 **-s** 尾就可以當係一個「語義上唔重要嘅特徵」——就算冇咗 **-s** 尾，聽者都可以正確 get1 到句嘢係咩意思，頂櫳係覺得句嘢「聽落怪」唔啱文法。

## 生成句法

喺 2004 年影到嘅美國猶太裔語言學家杭士基
生成文法係一套講文法嘅理論框架，由杭士基嘅諗法發展出嚟嘅。生成文法旨在要描述語言使用者擁有嘅內隱知識，用形式化嘅規則（有啲似邏輯學嗰種分析方法）去述說一隻語言所有合文法嘅句子。生成文法建基於結合嘅概念，將細小嘅單位（例如詞）結合變成更大嘅結構。

### 論元

有咗結合嘅概念，就可以思考一個明顯嘅事實：唔同嘅動詞，喺「可以同乜嘢結合」呢一點上有分別。思考吓粵語表示**送嘢**嘅**畀**，以下係正常嘅廿一世紀初粵語句子：

「我畀咗本書阿明。」「我畀張咭佢。」「佢畀咗個飯盒我。」
跟住又想像以下嘅句子，呢啲句子（假設**畀**依然係指緊**送嘢**嘅意思）如果單獨存在，往往會畀人覺得佢哋唔合文法或者「聽落怪怪哋」：

「我畀本書。」「我畀佢。」「佢畀咗我。」
其他語言同方言都有噉嘅情況。有關呢種現象，廿一世紀初語言學有用論元嘅概念嚟想像。根據呢個諗法，每一個動詞都要掕住若干嚿嘢做佢嘅論元，句子先至會啱文法，而論元嘅數量就視乎個別動詞而定；就算唔係粵語，表示**送嘢**嘅**畀**一般都要掕三嚿論元——送嘢方、收嘢方以及送咗嘅嘢，例如喺「佢畀咗個飯盒我」當中，**佢**係送嘢方，**我**係收嘢方，而**個飯盒**就係送咗嘅嘢。中文書面語入面嘅**給**或者英文入面嘅 **give** 都可以用同樣嘅道理嚟思考。

論元並唔包括 adjunct：adjunct 係指句子入便一啲部份，可以提供額外資訊，但係就算甩咗出嚟，句嘢仲會啱文法；例如粵語

「我**今朝**同阿爺去晨運。」「我**真係**好鍾意食魚生。」「香港嘅 GDP **穩定噉**升緊。」
當中粗體嗰啲詞提供到有用嘅資訊，但係就算佢哋消失咗，句子嘅文法正確程度都唔會下降。

### 主題關係

每隻語言都會限住邊啲論元組合先至算係啱文法。對於呢啲結構背後有乜法則，一種常見觀點係唔再純考慮構詞同句法，加入語義方面嘅考慮，主張動詞負責同每個相連嘅名詞分配主題關係。首先撇除被動語態或者祈使語氣嘅語句，根據主題關係嘅睇法，一個謂語負責嘅係表達佢啲論元之間成乜嘢關係。常見嘅主題關係包括咗

* 施事同受事：表示其中一個論元係（可能有意圖噉）做出動詞指嗰樣行動嘅主體，喺粵語同英文當中，主體正常會擺喺隻動詞前面。例句：
「阿標起咗一間屋。」（主體係**阿標**）
* 體驗者：表示其中一個論元執行一個非主動嘅動作或者體驗到一種感覺，喺粵語同英文當中，呢個主體通常會擺喺隻動詞前面。例句：
「阿標鍾意咗瑪莉。」（主體係**阿標**）
* 主題：籠統啲講係表示其中一個論元「處於某個狀態」，喺粵語同英文當中，呢個主體通常會擺喺隻動詞前面。例句：
「個波係藍色嘅。」（主體係**個波**）

等等。θ-角色係一個同主題關係角色好相似嘅概念，而所謂嘅 θ-標準講緊嘅就係：

> 每個論元只係承擔一個 θ-角色，冇多冇少。同時，一個謂語嘅每一個 θ-角色只能夠有一個論元咁多，冇多冇少。
>
>

主張呢種觀點嘅學者仲有進一步分析，講唔同嘅句法現象可以點樣解釋。例如有關被動語態，一種諗法係話被動語態（至少喺某啲語言當中）可以想像成**必要嘅 θ-角色**數量減少。想像下便嘅英文語句，當中第一句係主動語態而第二句係被動語態。主動嗰句有齊晒**愛**必要有嘅兩個 θ-角色，而被動嗰句就淨係得返一個 θ-角色：

|  |  |  |  |
| --- | --- | --- | --- |
| Peter | loves | Mary | . |
| 彼得 | 愛（謂語） | 瑪莉 |

|  |  |  |  |
| --- | --- | --- | --- |
| Mary | is | loved | . |
| 瑪莉 | 被 | 愛（謂語） |

### 回指綁實

無論邊種語言，都梗會限住代名詞可以點用。回指綁實講緊嘅係句法特性點樣限制一隻代名詞「可以指乜」。呢個概念源自對英文做嘅研究。例如係以下呢兩句英文語句：

|  |  |  |  |
| --- | --- | --- | --- |
| He | voted for | himself | . |
| 佢（男性） | 投票畀...（過去式） | 佢自己 |

|  |  |  |  |
| --- | --- | --- | --- |
| He | voted for | him | . |
| 佢（男性） | 投票畀...（過去式） | 佢（男性） |

對英文有返咁上下熟嘅人，一聽就知第一句係講**佢**投緊票畀自己，而第二句係講主語嗰個**佢**投票畀另一個人。好似英文 **himselfherself** 等嘅代名詞，一定要指同一句語句入便嘅某啲名詞短語，噉嘅代名詞就係所謂嘅反射代名詞。事實表明，句法會限住反射代名詞可以指啲乜，例如以下嘅例句：

「阿偉話，阿明投咗票畀佢自己。」
喺呢句嘢入便，**佢自己**指緊嘅好明顯係阿明而唔係阿偉。句法學研究者分析英文入便嘅語句，提出咗三條法則，解釋英文當中「反射代名詞可以指乜」同相關嘅現象：

1. 好似反射代名詞噉有回指嘅物體，只能夠「綁」落一嚿 local（同佢屬同一區域）嘅物體嗰度——**阿明投咗票畀佢自己**係一句子句，畫做樹狀圖嘅話**佢自己**會同**阿明**屬同一個**子句**下。
2. 非反射嘅代名詞唔可以「綁」落去一嚿 local 嘅物體度。
3. 非代名詞嘅物體唔可以「綁」落任何嘢嗰度。

有關語句當中嘅物體之間「邊個喺邊個之下，邊個算係 local」，可以睇睇 C-統御嘅概念。回指綁實相關嘅研究，對於分析代名詞相關嘅文法法則嚟講相當有用。

## 其他理論

> 語言學家唔應該諗住某一套解釋語言現象嘅分析方法行得通，就必然要排斥其他分析方法。
>
>

喺廿一世紀初嘅句法學界，杭士基嗰套生成文法廣受採用，但係句法學遠遠唔淨只係有生成文法呢一套理論觀點。

### 依存句法

依存文法嘅重點前提係話喺每個句子裏面，只有一隻詞係「獨立」嘅，其他詞冚唪唥都「依存於」其他詞，呢種關係令到句嘢成一個層次結構。句子嘅頭（或者叫根）通常係動詞（謂語）。依存文法著重個別詞語之間嘅句法關係，唔似得生成文法噉在意將詞砌埋一齊做短語等嘅句法單位。一種常見嘅諗法係，依存文法基於以下四條公理：

1. 句子入面只有一個元素係獨立嘅。
2. 所有其他元素，每一個都直接依存於某個元素。
3. 每個元素只依存於**一個**元素。
4. 如果 A 直接依存於 B，而有個元素 C 喺佢哋之間，噉 C 就一定直接依存於 A 或者 B，又或者係其他夾咗喺中間嘅元素。

於是是但喺句嘢入便搵個詞，個詞都包保有一條單一（冇分叉）嘅「依存關係線」連到去句子嘅頭。好多語言學家都喜好依存文法多過喜好生成文法，理由有好多，其中一個常見嘅理由係依存文法比較應付得到語序自由度高嘅語言，唔似得廿世紀嗰陣嘅生成文法噉，吓吓都假設手上嗰種語言嘅句子啲詞語次序好似英文咁固定。

|  |  |  |
| --- | --- | --- |
|

|  |
| --- |
| 對比依存文法（左）同生成文法（右），用兩種做法分析同一句英文語句："We are trying to understand the difference."（粵譯：我哋喺度嘗試理解嗰樣差異。） **生成文法嘅思路**：the 同 difference 砌埋一齊，當中 difference 負責做頭，形成一句短語，然後佢哋再同 understand 砌埋一齊... **依存文法嘅思路**：主動詞 are 係成句嘢嘅根，we 同 trying 依存於佢身上，而 to 又依存於 trying 身上... |
| 對比依存文法（左）同生成文法（右），用兩種做法分析同一句英文語句："We are trying to understand the difference."（粵譯：我哋喺度嘗試理解嗰樣差異。） **生成文法嘅思路**：the 同 difference 砌埋一齊，當中 difference 負責做頭，形成一句短語，然後佢哋再同 understand 砌埋一齊... **依存文法嘅思路**：主動詞 are 係成句嘢嘅根，we 同 trying 依存於佢身上，而 to 又依存於 trying 身上...  |

 |

依存語法解析係自然語言處理（教 AI 處理語言）上嘅一種解析方法。呢種技術用已經訓練好嘅模型，教電腦自動噉按照依存文法，分析啲句子嘅結構。即係例如而家攞住以下呢句嘢，輸入落去個程式度：

"We are trying to understand the difference."
個程式出嘅嘢，望落會類似噉：

`are --> (根), we --> are (nsubj), the --> difference (det)...`
自然語言工具箱同類似嘅工具，仲有功能可以畫圖嚟表述啲詞間嘅關係。

### 認知句法

認知文法嘅基礎理念係將文法（包括句子嘅組成）視為一種認知過程，即係話

* 認知文法將語言想像成一大拃符號單位，每個符號單位都將**形式**（例如講嘢嘅聲）同意義配對；而語言知識本質上就係由語言使用者「將聲同意義配對嘅符號單位」嘅網絡組成嘅。
* 喺呢套理論框架入面，語言可以當係一個系統，喺呢個系統入便，文法同詞彙互相關聯，成一個連續體，而唔係清楚分開嘅。
* 文法係透過重複使用語言而產生嘅。認知文法強調語言係**基於使用**嘅。噉就表示人透過喺日常交流中重複接觸語言嚟學習同理解語言。語言結構唔係由啲咩固定規則主導，而係由經驗同使用頻率塑造嘅，會根據講者喺實際生活環境中點樣使用語言而隨時間調整。

認知文法有樣嘢同比較形式化嘅句法理論好唔同：認知文法主張語言嘅文法並唔係由咩形式化嘅「法則」主宰，所以認知文法唔會提出一大堆法則，講詞要點樣組合埋一齊形成短語（生成文法）或者講啲依存線要點樣連（依存文法）；而認知文法嘅諗法話，句法以及文法嘅其他部份，只不過係符號單位組絡嘅一部份。

提倡認知文法嘅研究者，好多時亦會主張文法可以「還原」做一般嘅認知概念：認知功能包含咗一大拃腦部處理資訊嘅功能，好似係感知、記憶力同埋分類呀噉，而根據呢啲學者嘅睇法，文法並唔係一種獨特嘅腦功能，只不過係呢啲基礎認知功能以某啲方式一齊做嘢而形成嘅結果。

## 亦可以睇

* 構詞學
* 語義學
* 邏輯學
* 符號學
* 遞歸
* 自然語言處理
* 程式語言句法

## 參考文獻

* Carnie, Andrew (2006). *Syntax: A Generative Introduction*. Oxford: Wiley-Blackwell. ISBN 1405133848.
* De Marneffe, M. C., & Nivre, J. (2019). Dependency grammar. *Annual Review of Linguistics*, 5(1), 197-218，呢篇文概覽式噉講解依存文法。
* Graffi, Giorgio (2001). *200 Years of Syntax. A Critical Survey*. Studies in the History of the Language Sciences 98. Amsterdam: Benjamins. ISBN 90-272-4587-8.
* Hopper, Paul J., and Sandra A. Thompson. "The discourse basis for lexical categories in universal grammar." *Language* (1984): 703-752，搵一大拃有名詞嘅句子，可以留意到唔同句子「有幾多名詞文法特性可以出現」都唔同，而將上述句嘢入便嘅**名詞**換做其他詞性，句嘢都成立。根據呢篇文講到嘅主張，一嚿語言物體本質上冇咩詞性可言，要等到佢哋身處嘅語境迫佢哋要有詞性，先至會出現（例如）名詞或者動詞有嘅文法同句構特性，噉即係話詞性並非詞嘅特性，而係句子結構入便可以有嘅 slot，可以畀語言使用者「擺啲嘢入去」。
* Isac, Daniela (2008). *I-language: An Introduction to Linguistics as Cognitive Science*. Oxford University Press. ISBN 978-0199534203.
* Wong, T. S., Gerdes, K., Leung, H., & Lee, J. S. (2017, September). Quantitative comparative syntax on the Cantonese-Mandarin parallel dependency treebank (PDF). In *Proceedings of the fourth international conference on Dependency Linguistics (Depling 2017)* (pp. 266-275)，講到粵語同標準官話喺句法上嘅幾個分別。
* Yip, V., & Matthews, S. J. (2005). Dual input and learnability: null objects in Cantonese-English bilingual children (PDF). In *ISB4: Proceedings of the 4th International Symposium on Bilingualism*. Cascadilla Press，同英文比起嚟，粵語成日都容許一句語句嘅主語或者賓語係無（簡單講即係個主語或者個賓語冇講出嚟），而呢點被指係影響咗以粵語做母語嘅細路學英文，令呢啲細路用英文嗰時傾向不時會用主語或者賓語係零嘅句子，呢點亦令佢哋用起英文上嚟唔似係以英文做母語嘅。
* （香港繁體） 鄧思穎. (2015). 粵語語法講義. 商務印書館 (香港) 有限公司.
* （大陸簡體） 劉丹青. (2000). 粵語句法的類型學特點. 亞太語文教育學報, 2.
* （大陸簡體） 石定栩, 王燦龍, & 朱志瑜. (2002). 香港書面漢語句法變異: 粵語的移用, 文言的保留及其他. 語言文字應用, 3.

## 註釋

## 歐詞

文中嘅詞彙嘅外語（主要係英文）版：

## 引述

文中引用咗嘅學術文獻或者網頁：

## 出面網頁

* （英文） 句法 - 格理論，YouTube 視頻講解有關文法格嘅理論。
* （英文） 自然語言嘅句法，網上句法學簡介
* （英文） The Leipzig Glossing Rules，呢個 PDF 快勞講到點樣同第啲語言嘅語句做行間註釋。
* （英文） 回指綁實理論，呢個 PDF 快勞講回指綁實。
* （英文） 依存文法入門，呢個 PDF 快勞講依存文法。